Kes pembunuhan di Bandar Utama 2025

Kes pembunuhan di Bandar Utama 2025 atau Kes pembunuhan di SMK Bandar Utama Damansara (4) yang juga dikenali sebagai Pembunuhan Yap Shing Xuen merupakan satu kes jenayah berat yang meragut nyawa di Sekolah Menengah Kebangsaan Bandar Utama Damansara (4), Bandar Utama, Selangor, Malaysia pada 14 Oktober 2025. Shing Xuen, seorang pelajar perempuan berusia 16 tahun, maut ditikam oleh seorang pelajar lelaki berusia 14 tahun yang bersenjatakan kerambit di dalam tandas sekolah itu. Kes ini merupakan kes pembunuhan dalam sekolah yang pertama di Malaysia dalam dekad ini.

 Kejadian 
Pada 14 Oktober 2025, sekitar jam 9.10 pagi, suspek berusia 14 tahun melihat mangsa keluar dari kelas untuk pergi ke tandas ketika sesi pembelajaran sedang berlangsung. Suspek tersebut turut meminta kebenaran guru kelasnya untuk keluar dan terus mengekori mangsa ke tandas. 

Apabila mangsa menemui suspek berada di tandas, mangsa bertindak cepat untuk mengunci pintu tandas. Namun, suspek memanjat pintu dan melompat ke dalam ruang tandas dan menyerangnya.

Mangsa sempat menjerit meminta tolong, tetapi suspek melarikan diri selepas perbuatan demikian. Mangsa kemudiannya ditemui selepas guru-guru memecahkan pintu tandas, namun ketika itu, mangsa berada dalam keadaan tidak sedarkan diri dan disahkan meninggal. 

Selepas melakukan serangan, suspek membawa pisau dan memasuki beberapa kelas sambil berkeliaran di sekitar sekolah. Seorang saksi menyatakan bahawa apabila suspek meluru masuk ke kelas, semua pelajar menjerit dan melarikan diri. Baju suspek turut dipenuhi darah. Keadaan hanya kembali terkawal selepas abang suspek bersama beberapa guru berjaya menahannya dan merampas senjata tersebut.

Pada jam 9.30 pagi, polis menerima laporan daripada pihak sekolah, bergegas ke lokasi kejadian dan menangkap suspek serta merampas senjata yang digunakan. Pihak polis juga menerima nota yang dibawa bersamanya oleh suspek di tempat kejadian.

Siasatan
Selepas kejadian, semua pelajar diarahkan untuk tidak meninggalkan sekolah buat sementara waktu dan dikehendaki memberi kerjasama kepada pihak polis untuk siasatan. Ketua Polis Daerah Petaling Jaya, Asisten Komisioner Samsudin, pada tengah hari itu mengumumkan penubuhan Pasukan Khas Siasatan dengan kerjasama antara Ibu Pejabat Polis Petaling Jaya dan Unit Forensik Polis Selangor bagi menyiasat kes tersebut.

Pada hari seterusnya, mayat mangsa telah dibedah siasat pada malam sebelumnya. Pada jam 7.30 pagi, keluarga mangsa telah menuntut mayat dan menempatkannya di Taman Peringatan Nirvana, Shah Alam. Suspek telah dibawa ke Mahkamah Petaling Jaya bagi permohonan tahanan reman, dan suspek dibawa kembali ke Ibu Pejabat Polis Petaling Jaya untuk siasatan lanjut.

Ketua Polis Selangor, Datuk Shazli, pada taklimat kes mengesahkan bahawa pihak polis menemui nota yang tular di media sosial adalah milik suspek. Polis mengesahkan suspek tiada hubungan dengan mangsa dan hanya memendam perasaan suka, sementara mangsa tidak mengenalinya.

Laporan bedah siasat awal menunjukkan mangsa meninggal dunia akibat beberapa kesan tikaman di dada dan leher. Polis menganggarkan bahawa senjata yang digunakan diperoleh melalui pembelian dalam talian. Ujian air kencing awal terhadap suspek menunjukkan keputusan negatif, menolak sebarang pengaruh dadah. Polis masih belum mengesahkan motif pembunuhan dan kes ini dilaporkan tidak melibatkan unsur buli ketika kini.

Polis juga mengumumkan bahawa tiga bilah pisau yang dibawa masuk oleh suspek ke sekolah telah dirampas. Dua daripadanya ditulis nama pelaku serangan tembakan di sekolah yang berlaku di Amerika Syarikat, manakala satu pisau sarung sepanjang 30 cm tanpa sebarang tulisan digunakan oleh suspek semasa melakukan serangan.

Pihak polis menyatakan kes ini melibatkan kandungan yang kompleks dan dijangka mengambil masa kira-kira sebulan untuk laporan akhir disiapkan. Suspek didapati memakai sarung tangan semasa melakukan jenayah, dipercayai dirancang terlebih dahulu. Pihak polis juga sedang menjalankan siasiatan sama ada suspek terpengaruh oleh permainan maya atau kandungan tertentu di media sosial. Suspek tidak pernah menerima sebarang rawatan psikologi dan tiada sebarang rekod masalah disiplin di sekolah.

Pada 21 Oktober 2025, Suspek dibawa ke mahkamah untuk tahanan reman kali kedua selama 7 hari sehingga 28 Oktober bagi membantu siasatan. Polis dijangka menyerahkan laporan siasatan kepada Timbalan Pendakwa Raya untuk arahan seterusnya.

Pada 21 November 2025, Laporan penilaian psikiatri suspek dijangka siap pada bulan hadapan.
Peguam mewakili remaja berusia 14 tahun itu, Kitson Foong berkata, pihaknya dimaklumkan pakar psikiatri Hospital Bahagia Ulu Kinta (HBUK), Tanjung Rambutan memerlukan masa sebulan lagi bagi menyediakan laporan berkenaan.

 Reaksi 

 Peguamcara dan Peguambela Ivone Low Yi Wen menyeru Kementerian Pendidikan Malaysia agar mengambil serius terhadap kes ini.

 Insiden ini juga membangkitkan kemarahan rakyat dan pembangkang terhadap Menteri Pendidikan Fadhlina Sidek, dan rata-rata mendesaknya untuk meletak jawatan kerana kegagalannya untuk memastikan keselamatan sekolah dan murid terjamin.
 Setiausaha Organisasi Kebangsaan MCA Dato' Leaw Kok Chan berkata akan membawa usul meminda peraturan parti MCA bagi menghalang pihak tertentu termasuk pembunuh memasuki MCA.

 Lihat juga 

 Kematian Zara Qairina Mahathir – Insiden keselamatan sekolah yang berlaku di Malaysia pada tahun yang sama

 Rujukan 

Kategori:Jenayah 2025 di Malaysia
Kategori:Oktober 2025 di Malaysia